**Sacrificiul iubirii**

*Ruxandra C*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

S-au spus prea multe vorbe,

prea multe înțelesuri

Și poezia însăși a sărăcit în versuri.

Iubirea, de-i iubire,

Hai spune, cui s-o dai

Când sufletul sălbatic

E tropotit de cai?

S-au scris prea multe ode,

prea mulți eroi sunt falși

Și-n inimă iubirea

E-o urnă pentru arși.

E-un rug ce se înalță

în piețele pustii,

E-o lacrimă de-albastru

în nopțile târzii.

E-un dar ce niciodată

nu vei putea să-l dai

Ecoului ce poartă

Doar tropotul de cai.